**ΕΚΔΗΛΩΣΗ ΔΙΑΧΥΣΗΣ ΑΠΟΤΕΛΕΣΜΑΤΩΝ ERASMUS+ KA1**

Με επιτυχία πραγματοποιήθηκε την Τρίτη 27 Ιουνίου 2017, στον χώρο εκδηλώσεων του 1ου Πειραματικού ΓΕΛ Θεσσαλονίκης «Μανόλης Ανδρόνικος», η Ημερίδα Ευρωπαϊκών Επιμορφωτικών Προγραμμάτων. Η εκδήλωση, στην οποία συμμετείχαν εκπαιδευτικοί από 12 Γυμνάσια και Λύκεια της Θεσσαλονίκης, είχε σκοπό τη διάχυση των αποτελεσμάτων του προγράμματος Erasmus+ KA1 που εκπόνησε το σχολείο μας το σχολικό έτος 2016-2017, με τίτλο “Καλλιεργώντας τις αξίες της Ευρώπης σε ένα σχολείο της καινοτομίας”. Κατά τη διάρκειά της και μετά από μια γενική παρουσίαση των Ευρωπαϊκών Προγραμμάτων από τον διευθυντή του σχολείου κ. Φριλίγκο Στυλιανό, παρουσιάστηκαν από τους επτά καθηγητές του σχολείου τα έξι επιμορφωτικά σεμινάρια στα οποία αυτοί συμμετείχαν, ενώ τόσο στο διάλειμμα όσο και στη συζήτηση που ακολούθησε επιλύθηκαν απορίες και δόθηκαν ανατροφοδότηση και υποσχέσεις για συνέχιση της συνεργασίας.